“คิม จอง อึน” ปรากฎตัวในสื่อเกาหลีเหนือเป็นครั้งแรกในรอบ 3 สัปดาห์
"คิม จอง อึน" ปรากฎตัวในสื่อเกาหลีเหนือเป็นครั้งแรกในรอบ 3 สัปดาห์
"คิม จอง อึน" ปรากฎตัวในสื่อเกาหลีเหนือเป็นครั้งแรกในรอบ 3 สัปดาห์
2 พ.ค. 2563

นายคิม จอง อึน ผู้นำเกาหลีเหนือได้ปรากฎตัวแล้วในสื่อของรัฐบาลเกาหลีเหนือในวันนี้(2พ.ค.) ซึ่งนับเป็นครั้งแรกในรอบราว 3 สัปดาห์ ท่ามกลางกระแสคาดการณ์ก่อนหน้านี้ว่า นายคิมอยู่ในภาวะที่อันตรายหลังการผ่าตัดหัวใจ
โดยสำนักข่าวกลางเกาหลี (KCNA) ของทางการเกาหลีเหนือรายงานในวันนี้ว่า นายคิมได้เข้าร่วมพิธีฉลองความสำเร็จในการสร้างโรงงานผลิตปุ๋ยฟอสฟอรัสในเมืองซันชอนในวันศุกร์ (1 พ.ค.) ท่ามกลางเสียงดนตรีต้อนรับ นายคิม จอง อึน ได้ออกมาร่วมพิธีฉลอง โดยเขาได้ตัดริบบิ้นเพื่อเปิดโรงงานที่ก่อสร้างแล้วเสร็จดังกล่าว
ทั้งนี้สื่อของรัฐบาลเกาหลีเหนือไม่ได้รายงานความเคลื่อนไหวของนายคิมมาตั้งแต่วันที่ 12 เม.ย.ที่ผ่านมา โดย  KCNA ได้รายงานครั้งหลังสุดว่า นายคิมเป็นประธานการประชุมคณะกรรมการกลางพรรคแรงงานเกาหลีเหนือซึ่งจัดขึ้นเมื่อวันที่ 11 เม.ย. แต่หลังจากนั้นกลับไม่มีรายงานว่า นายคิมได้เข้าร่วมงานเฉลิมฉลองวันคล้ายวันเกิดของนายคิม อิล ซุง ปู่ของเขา ที่จัดขึ้นเมื่อวันที่ 15 เม.ย.แต่อย่างใด ทั้งๆ ที่วันดังกล่าวถือเป็นวันที่มีความสำคัญมากที่สุดของประเทศ อีกทั้งนายคิมก็ยังไม่ปรากฏตัวในสื่อของเกาหลีเหนือด้วย จึงทำให้มีข่าวลือว่า นายคิมกำลังป่วยหนัก หรืออาจถึงขั้นเสียชีวิตแล้ว